b"\n_START_ARTICLE_\nDeficitas\n_START_PARAGRAPH_\nDeficitas (lot. deficit 'tr\xc5\xabksta') \xe2\x80\x93 skirtumas tarp valstyb\xc4\x97s i\xc5\xa1laid\xc5\xb3 ir pajam\xc5\xb3, i\xc5\xa1laidoms vir\xc5\xa1ijus pajamas. Situacija ekonomikoje, kai paklausa vir\xc5\xa1ija pasi\xc5\xabl\xc4\x85, nesant lyginamajai kainai.\n_START_SECTION_\nValstyb\xc4\x97s biud\xc5\xbeeto deficito susidarymas\n_START_PARAGRAPH_\n\xc5\xa0iuolaikin\xc4\x97s valstyb\xc4\x97s, tvirtindamos biud\xc5\xbeetus, planuoja, kiek bus surinkta mokes\xc4\x8di\xc5\xb3 ir kiek bus padaryta i\xc5\xa1laid\xc5\xb3. Augant ekonomikai, reikia ir daugiau pinig\xc5\xb3, tod\xc4\x97l valstyb\xc4\x97s, tvirtindamos savo biud\xc5\xbeetus, numato pinig\xc5\xb3 emisij\xc4\x85 (kiek papildomai prispausdinti pinig\xc5\xb3). Deja, taip elgiamasi ir smunkant ekonomikai. Tokiu atveju biud\xc5\xbeeto deficitas tik dar labiau padidina infliacij\xc4\x85. \xc4\xaevykd\xc5\xbeius per didel\xc4\x99 pinig\xc5\xb3 emisij\xc4\x85 valstyb\xc4\x97je gali prasid\xc4\x97ti hiperinfliacija. Spar\xc4\x8diai augant \xc5\xabkiui gali b\xc5\xabti taip, kad net ir esant deficitiniam biud\xc5\xbeetui valstyb\xc4\x97je b\xc5\xabna defliacija. Manoma, kad moderniose valstyb\xc4\x97se privaloma vykdyti pinig\xc5\xb3 emisij\xc4\x85, nes kitaip \xc5\xbemon\xc4\x97s neinvestuos \xc4\xaf gamyb\xc4\x85, o prad\xc4\x97s taupyti pa\xc4\x8dius pinigus, nes j\xc5\xb3 vert\xc4\x97 augant \xc5\xabkiui augs. Viena i\xc5\xa1 Did\xc5\xbeiosios depresijos prie\xc5\xbeas\xc4\x8di\xc5\xb3 laikomas pa\xc4\x8di\xc5\xb3 pinig\xc5\xb3 vert\xc4\x97s did\xc4\x97jimas, pinig\xc5\xb3 taupymas, o ne investavimas \xc4\xaf \xc5\xabk\xc4\xaf.\n_START_SECTION_\nPreki\xc5\xb3 ir paslaug\xc5\xb3 deficitas\n_START_PARAGRAPH_\nJei tr\xc5\xabksta preki\xc5\xb3 ar paslaug\xc5\xb3 d\xc4\x97l karo, nederliaus, katastrofos, blokados ir t. t., tai nevadinama deficitu.\n_START_SECTION_\nAtsiradimo prie\xc5\xbeastys\n_START_PARAGRAPH_\nDeficitas prakti\xc5\xa1kai visada atsiranda vyriausybei prad\xc4\x97jus riboti kainas d\xc4\x97l art\xc4\x97jan\xc4\x8dio karo gr\xc4\x97sm\xc4\x97s, bado, pinig\xc5\xb3 nuvert\xc4\x97jimo, d\xc4\x97l \xc5\xbeymiai padid\xc4\x97jusios paklausos, did\xc4\x97jan\xc4\x8di\xc5\xb3 kain\xc5\xb3 ir vargingesni\xc5\xb3 \xc5\xbemoni\xc5\xb3 dar sunkesn\xc4\x97s pad\xc4\x97ties. Be to, vyriausyb\xc4\x97s kartais riboja kainas siekdamos trumpalaikio populiarumo ar d\xc4\x97l menkos kompetencijos ir naivumo. Esant infliacijai, auga paklausa ir gamybos kaina, o pelnas ma\xc5\xbe\xc4\x97ja. Gali b\xc5\xabti net taip, kad prekes, kuri\xc5\xb3 kain\xc5\xb3 augimas sustabdytas, gaminti pasidaro nuostolinga. Tada gamintojai ma\xc5\xbeina gamyb\xc4\x85 ar visai jos atsisako. Taip augant paklausai ir ma\xc5\xbe\xc4\x97jant pasi\xc5\xablai, paklausa vir\xc5\xa1ija pasi\xc5\xabl\xc4\x85 ir atsiranda deficitas._NEWLINE_Planinio \xc5\xabkio valstyb\xc4\x97se vyriausyb\xc4\x97s vis negal\xc4\x97jo subalansuoti gamybos ir kain\xc5\xb3, tod\xc4\x97l nuolat tr\xc5\xabko vien\xc5\xb3 ar kit\xc5\xb3 preki\xc5\xb3 ar paslaug\xc5\xb3. Kartais norint gauti koki\xc4\x85 paslaug\xc4\x85 reik\xc4\x97jo laukti kelet\xc4\x85, o nusipirkti prek\xc4\x99 \xe2\x80\x93 net keliasde\xc5\xa1imt met\xc5\xb3, arba j\xc5\xb3 buvo galima \xc4\xafsigyti tik davus ky\xc5\xa1\xc4\xaf skirstytojams.\n_START_SECTION_\nDeficito pasekm\xc4\x97s\n_START_PARAGRAPH_\nEsant preki\xc5\xb3 ar paslaug\xc5\xb3 deficitui, atsiranda juodoji rinka, kur prek\xc4\x97s ar paslaugos paprastai kainuoja daugiau, negu esant nereguliuojamoms kainoms. Gamintojai nesistengia gaminti kokybi\xc5\xa1k\xc5\xb3 preki\xc5\xb3 ir teikti kokybi\xc5\xa1k\xc5\xb3 paslaug\xc5\xb3, nes \xc5\xbeino, kad jos vis tiek bus nupirktos. Be to, gamintojai pradeda prastinti preki\xc5\xb3 kokyb\xc4\x99 ir jas pardavin\xc4\x97ja u\xc5\xbe t\xc4\x85 pa\xc4\x8di\xc4\x85 kain\xc4\x85, taip keldami preki\xc5\xb3 kain\xc4\x85._NEWLINE_Blogiausiai, kai tr\xc5\xabksta \xc5\xbealiav\xc5\xb3 ar preki\xc5\xb3, kurios toliau dalyvauja gamyboje. Tada dalies preki\xc5\xb3 tr\xc5\xabkumas gali stabdyti gamyb\xc4\x85 ir taip sukelti dar didesn\xc4\xaf preki\xc5\xb3 tr\xc5\xabkum\xc4\x85. Deficito s\xc4\x85lygomis i\xc5\xa1kyla problema, kad prekes ir paslaugas suvartoja ne tie, kuriems daugiausiai j\xc5\xb3 reikia, bet tie, kurie sugeba jas \xc4\xafsigyti.\n_START_SECTION_\nDeficito problemos sprendimas\n_START_PARAGRAPH_\nEsant deficitui galiausiai \xc4\xafvedamas preki\xc5\xb3 vartojimo normavimas, tai yra talonai, nurodoma, kad prekes galima parduoti tik valstybei ar tik tam tikroms valstyb\xc4\x97s kontroliuojamoms vietoms. Da\xc5\xbeniausiai vyriausyb\xc4\x97, pasteb\xc4\x97jusi, kad preki\xc5\xb3 ir paslaug\xc5\xb3 kain\xc5\xb3 augimo stabdymas sudaro daugiau problem\xc5\xb3 nei naudos, nustoja riboti kainas. Tai daro leisdama gamykloms dal\xc4\xaf preki\xc5\xb3 parduoti savo nuo\xc5\xbei\xc5\xabra nustatytomis kainomis ar paskelbia, kad nurodytame regione nereguliuoja kain\xc5\xb3. Jei buvo ribojamos daugelio preki\xc5\xb3 kainos ir i\xc5\xa1 karto nustojama jas riboti, sakoma, kad \xe2\x80\x9evykdoma \xc5\xa1oko terapija\xe2\x80\x9c. Nustojus riboti kainas, preki\xc5\xb3 ir paslaug\xc5\xb3 kainos gali pa\xc5\xa1okti dar daugiau, negu b\xc5\xabt\xc5\xb3 buvusios j\xc5\xb3 nekontroliuojant, bet po kiek laiko kainos susireguliuoja.\n_START_SECTION_\nDeficito istorija\n_START_PARAGRAPH_\nVos tik valstyb\xc4\x97s prad\xc4\x97jo riboti kainas, atsirado deficitas. Deficitas buvo labai paplit\xc4\x99s planinio \xc5\xabkio \xc5\xa1alyse, ypa\xc4\x8d joms kuriantis ir \xc5\xbelungant."